التوحد، أو لوتيزم، واللي كايسميو المختصين باضطرابات الطيف التوحدي (بالفرانساوية :Troubles du spectre autistique) داخلين فيه بزاف ديال اضطرابات النمو النفسي والعقلي عند بنادم، واللي العلامات ديالهوم كايبانو من الصغر. الاضطرابات فيها بزاف ديال الأنواع إلا أنه اللي كايجمع بينها هو أنها كاملة كاتعطل (أو كاتصعب) التعلم ديال الأطفال والتواصل الطبيعي مع المحيط ديالهوم. المصاب بهاد الاضطرابات يسمى متوحد أو أوتيست. لوتيزم ما عندوش شكل واحد والأسباب ديالو باقا ما معروفاش مزيان. واخا هاد الصعوبة والعدد الكبير ديال الشكال ديال الاضطرابات، الأطباء والباحثين قدرو يميزو عدد من العلامات المشروكة فأغلبية أشكال لوتيزم المعروفة، بدراسات وبائية إحصائية كاتحاول تعاود مسار حياة الناس اللي ثبت أنهم أوتيست خصوصا فالصغر ديالهوم. وهاكا، قدرو يوضعو لوائح علامات كاتراقب فالصغر واللي يلا تلاحضات عند الأطفال (في أغلبيتها) خاصها تكون إنذار للوالدين أو المربيين أو الأطباء اللي متبعينهوم باش يزيدو يحضيو النمو ديال الطفل ويعمقو التشخيص وحتى يبداو العلاج والمساعدة ديال الطفل المتوحد. من أهم العلامات : غياب التبلبيل ديال التريبيات اللي بلغو 12 شهر. التبلبيل هو الهدرة والأصوات اللي ما ميكنش تعتابر هدرة مقادة ديال الدراري فاش يالاه تايبداو يهدرو. غياب الحركات ديال التواصل عند الطفل، خصوصا يلا ماكانش تايشير بصبعو يلا بغا شي حاجة أو ماكايشوفش وماكايتبعش العينين ديال اللي تايدوي معاه.